open-index/open-wikipedia-markdown huggingface dataset:
Steengoed

[duimnael|regs|200px|'n Steengoed-bord uit Staffordshire, [Engeland]] 

**Steengoed** is verglaasde wit erdewerk van poreuse en ondeurskynende kwaliteit wat by temperature tussen 900 en 1100&nbsp;°C  gebrand word. Steengoed, wat in Engels *creamware* genoem word, is in 1760 vir die eerste keer deur die Engelse pottebakker Josiah Wedgwood (1730-1795) vervaardig en vervolgens hoofsaaklik vir breekware en kunsvoorwerpe gebruik. 

Bekende soorte steengoed is veldspaat-steengoed (fayence) en kalksteengoed. Fayence (wat na die Italiaanse stad Faenza genoem is) is van natuurlike wit kleur en word dikwels met 'n geverfde glasuur van tin of lood versier.
Groß-Friedrichsburg

duimnael|links|Die ligging van Gross-Friedrichsburg in die huidige Westelike Streek van Ghana
**Groß-Friedrichsburg** ("Groot-Frederiksburg") was 'n vesting en kolonie van die Keurvors van Brandenburg aan die Wes-Afrikaanse Goudkus (die huidige Ghana) wat in 1683 deur generaal von Groeben gestig is. Dit was die eerste Duitse kolonie in Afrika. In 1717 is dit aan Nederland verkoop.

Gross-Friedrichsburg en ander Europese vestings in sy omgewing is deur Unesco in 1979 as wêrelderfenisgebied gelys.

## Eksterne skakels 
*   Amptelike Unesco-bladsy
* Die webwerf van Groß-Friedrichsburg
Endemie

[duimnael|Die [witkwasjakkals is endemies aan Sentraal- en Suider-Afrika.]]

**Endemie**, in 'n wye sin, kan beteken "om te behoort aan" of  "inheems aan", "kenmerk van" of "wydverspreid" in 'n spesifieke geografiese gebied, rasseverspreiding, veld, streek of omgewing; inheems aan 'n streek of strekking.

Vigs word byvoorbeeld endemies aan Afrika genoem.

Dit het verder twee spesifieke betekenisse:
* In **ekologie** is 'n "*endemiese*" organisme een wat eksklusief inheems aan 'n plek of biota is.  Dit is in kontras met vele terme wat "nie inheems" beteken, soos eksoties, indringer, ens.  *Sien endemies (ekologie).*
* In **epidemiologie** word 'n infeksie "*endemies*" in 'n bevolking genoem wanneer daardie infeksie onderhou word in die bevolking sonder dat enige eksterne invloede nodig is.  *Sien endemies (epidemiologie)*.
Inheems

Die woord **inheems** het verskeie verwante betekenisse:
* Die natuurlike mense van 'n plek, sien inheemse volke.
* In biologie beteken **inheems** *natuurlik* aan 'n plek of biota, in kontras met enige van verskeie terme wat "nie natuurlik" beteken (nieinheems, indringer, ingevoer), en word onderskei van **endemies**: 'n Spesie wat *endemies* is, is uniek aan daardie plek en word nie elders natuurlik gevind nie, maar 'n *inheemse* spesie is een wat natuurlik maar nie uniek voorkom in daardie area nie, omdat dit ook natuurlik in ander areas verskyn.

## Eksterne skakels 
*
Duiwelspiek

**Duiwelspiek** is deel van die Tafelbergreeks in Kaapstad, Suid-Afrika. Indien die piek vanaf die hawe suidwaarts besigtig word, is die spitspunt van Duiwelspiek links van die plat tafelkruin van Tafelberg, waarna (regs en wes van Tafelberg) die koepel van Leeukop en dan Seinheuwel volg.

[duimnael|links|Duiwelspiek vanuit [Nuweland-krieketveld gesien]]
Die oorspronklike Kaapstadse nedersetting (wat deesdae die stadskom genoem word) lê in die natuurlike amfiteater wat deur hierdie natuurverskynsels gevorm word.

Duiwelspiek, soos die res van hierdie heuwels, is gevorm uit Tafelbergsandsteen. Daaronder lê graniet en skalie, maar hierdie materiale word nie aan Duiwelspiek se hange aangetref nie.

Duiwelspiek is 1&nbsp;000 meter hoog, laer as Tafelberg se 1&nbsp;087 meter. Die plantegroei aan die hange is tipiese Kaapse fynbos.

Aan die suidekant van Duiwelspiek is die Rhodes-gedenkteken, 'n aandenking aan Cecil Rhodes, asook die Universiteit van Kaapstad wat oor die suidelike voorstede van Kaapstad uitkyk: oor die Kaapse Vlakte na Stellenbosch, Somerset-Wes en die Hottentots-Hollandberge in die verte.

## Benaming 
duimnael|links|240px|Himalajathargeit op die Duiwelspiek
'n Kopergravure uit Jürgen (of Georg) Andersen se reisbeskrywing van 1644 dui Duiwelspiek aan as die *Blaseballch*, oftewel Blaasbalk. Die berg se eerste amptelike naam was egter *Windberg*, maar dit is *Duiwelsberg* genoem deur die inwoners as 'n soort bynaam. Al hierdie name kan moontlik verbind word met die idee dat die berg vir die stormagtige suidoostewind verantwoordelik was wat baie skade aan skepe in Tafelbaai aangerig het. Terwyl daar eintlik 'n suidwestewind waai, draai die piek die wind sodat 'n suidooster gevorm word wanneer dit by die berg verbytrek.

In Nederlands het die berg nooit Duiwelspiek geheet nie, maar eerder *Duiwelsberg*. Vroeg in die 19e eeu het die Engelse benaming ''Devil's Peak'' egter in gebruik gekom, en Duiwelspiek is waarskynlik 'n direkte vertaling hiervan.

Daar bestaan ook 'n volkslegende wat die benaming op 'n ander manier verduidelik. Duiwelspiek se naam kom glo uit 'n volksverhaal oor 'n man genaamd Van Hunks.     

## Sien ook 
* Tafelberg

## Verwysings 
## Eksterne skakels
Endemie (ekologie)

:*Hierdie artikel behandel die ekologiese betekenis van "endemies". Sien endemies vir ander betekenisse.*
[duimnael|200px|[Fynbos is endemies aan Suid-Afrika en kom nie elders voor nie.]]
[duimnael|200px|Die [dodo (reeds uitgestorwe) was endemies aan Mauritius en het nie elders voorgekom nie.]]

**Endemies** in biologie en ekologie beteken eksklusief inheems aan 'n plek of biota. Dit is in kontras met 'n aantal ander terme wat "nie inheems" beteken (soos eksoties, indringer, ingevoer, genaturaliseer, nie-inheems). Let daarop dat dit ook onderskei word van ***inheems***: 'n *Endemiese spesie* is uniek aan daardie plek of omgewing, en word nie natuurlik gevind op enige ander plek ter wêreld nie, terwyl 'n *inheemse spesie* nie uniek is nie, omdat dit ook inheems aan ander liggings is.

Gewoonlik word die term aan 'n diskrete geografiese eenheid toegeken, mees algemeen 'n eiland of eilandgroep, maar soms aan 'n land of ander gedefinieerde area.

Eilande is veral geneig om endemiese lewensvorms te ontwikkel juis as gevolg van hul geografiese isolasie; afgeleë eilandgroepe, soos Hawaii en die Galapagos het groot getalle endemiese spesies. Die afgesonderde area en kwesbaarheid aan die invloed van mense en ingevoerde spesies beteken dat endemiese spesies al té maklik kan uitsterf.

Endemiese spesies kan ook ontwikkel in ander biologies geïsoleerde areas, soos die hoëvelde van Ethiopië, of groot waterliggame soos die Baikalmeer.

Volgens die Wêreldnatuurlewefonds besit die volgende ekostreke die grootste persentasie endemiese plante:

* Madagaskar laeveldwoude en droë bladwisselende woude (Madagaskar)
* Nieu-Kaledonië reënwoude en droë woude (Nieu-Kaledonië)
* Hawaii tropiese klamwoude en droë woude (Verenigde State)
* Sierra Madre de Oaxaca denne-eikwoude en Sierra Madre del Sur denne-eikwoude (Mexiko, Guatemala)
* Fynbos (Suid-Afrika)
* Kwongan heidevelde (Australië)

## Sien ook 
*:Kategorie:Endemiese plante van Suid-Afrika
Detroit

:*Hierdie artikel handel oor die stad in Michigan, in die Verenigde State. Sien gerus Detroit (dubbelsinnig) vir ander artikels.*

**Detroit**, wat die byname *Motown* of *Motor City* dra, is die grootste stad en hawe van Michigan, Verenigde State, aan die Detroitrivier, met 910&nbsp;920 inwoners (2009). Dit is die sentrum van 'n metropolitaanse gebied met meer as 4,4 miljoen inwoners.

Die stad is 'n handel- en nywerheidsentrum (Ford-, General Motors-, Chrysler-motors, vliegtuie, farmaseutiese produkte, chemikalië, werktuie, staal, sintetiese diamante), en het 'n mark vir graanprodukte en 'n universiteit.

## Geskiedenis 
Detroit is in die jaar 1701 deur die Franse avonturier Antoine Laumet de La Mothe, sieur de Cadillac gestig. Aanvanklik is die nedersetting ter ere van graaf de Pontchartrain, die seevaart-minister van koning Lodewyk XIV, en na aanleiding van sy ligging aan die westelike oewers van die Groot Mere Sainte-Claire en Erie *Fort Pontchartrain du détroit* genoem.

Die strategies belangrike ligging in die gebied van die Groot Mere bevorder Detroit se vinnige groei. Die stad word ook as die bakermat van die Amerikaanse motorbedryf beskou, nadat Henry Ford hier in 1899 met die vervaardiging van motors begin het. Die motorbedryf beslaan steeds meer oppervlakte en het lankal ook na die voorstede uitgebrei.

## Ekonomie 
duimnael|links|Detroit: Die hoofkwartier van General Motors
Detroit staan bekend as die hoofstad van die Amerikaanse motorbedryf: Die drie grootste motorvervaardigers van die VSA - naamlik General Motors, Ford en Chrysler - het hulle hoofkwartiere in die stad.

## Kultuur 
Die *Detroit Institute of Arts* is een van die belangrikste museums in die stad.

## Eksterne skakels 
* Amptelike webwerf van Detroit
* Institute of Art van Detroit
* Die vroeë geskiedenis van Detroit
Vasalstaat

'n **Vasalstaat** is 'n staat wat afhanklik is van, of skatpligtig is jeens 'n ander staat. So 'n situasie ontstaan dikwels na 'n oorlog. In die antieke geskiedenis het groot ryke dikwels bufferstate geskep om hulself te beskerm teen 'n onverwagse inval. Die antieke koninkryk van Masedonië, in wat vandag noordelike Griekeland is, was 'n vasalstaat van die Persiese Ryk.

## Lys van vasalstate 
Hier volg 'n lys van enkele vasalstate deur die geskiedenis heen.  Die vasalstaat word eerste gemeld, met die heerser in hakies:

* Nubië (Egipte)
* Masedonië (Persiese Ryk)
* Moldawië (Ottomaanse Ryk)
* Herodiaanse Judea (Romeinse Ryk)
* Armenië (Romeinse Ryk)
* Walachye (Hongarye, Ottomaanse Ryk)
* die Bataafse Republiek (Frankryk)
* Mantsjoekwo (Japan)

Sien ook Skynbewind.
Auto de fe

[duimnael|250px|Die [Spaanse Inkwisisie, geverf deur Pedro Berruguete in 1475: "Sint Dominic oorsien 'n *auto de fe*." (olie op hout, 154x92cm, Prado Museum, Madrid)]]
Die ***auto de fe*** (Portugees vir "geloofsdaad") was 'n ritueel van publieke boetedoening of beskaming van veroordeelde ketters en apostate wat plaasgevind het nadat die Spaanse Inkwisisie hul straf besluit het. Strawwe vir die veroordeeldes het gestrek van die dra van 'n spesiale kenmerkende boetedoeningsmantel of "sanbenito", deur ander boetes of gevangenisstrawwe, tot die uiterste straf van om "ontspan" te word, oftewel om na die sekulêre arm oorgegee te word.

Dit was die sekulêre staat wat doodsvonnisse voltrek het, wat gewoonlik opgelê is in gevalle waar herhaalde kettery voorgekom het ná 'n eerste oortreding. Gevangenes in hierdie kategorie wat hardkoppig gebly het is lewendig verbrand, behalwe indien hulle versoen is met die kerk, in welke geval hulle verwurg is op die brandstapel voordat díé aan die brand gesteek is.

*Autos de fe* was in publieke pleine of wandelpleine gevier, het vir verskeie ure aangehou en is bygewoon deur kerklike en burgerlike owerhede.

In Lissabon was die Rossioplein die plek vir verbranding gewees.

Die eerste *auto de fe* het in Seville, Spanje, in 1481 gebeur, toe ses mans en vroue tereggestel is. Die Inkwisisie het slegs beperkte mag in Portugal geniet, en het net vier jaar gehou, met slegs een *auto da fe* in Porto. *Autos de fe* het ook in Mexiko, Brasilië en Peru voorgekom, en is opgeteken deur moderne geskiedkundiges van die conquistadores. Die laaste teregstelling deur die Spaanse Inkwisisie was van 'n skoolhoof, Cayetano Ripoll, op 26 Julie 1826. Sy verhoor het nagenoeg twee jaar geneem, en hy is aangekla daarvan dat hy 'n deïs was. Hy is verwurg op die galg nadat hy die woorde "Ek sterf versoene met God en met die mens" opgesê het. Dit was die laaste *auto de fe*.

## Verwysings 
* Kamen, Henry (1999). *The Spanish Inquisition: A Historical Revision*. Yale University Press. 

: *This revised edition of his 1965 original contributes to the understanding of the Spanish Inquisition in its local context.*
* Lea, Henry Charles (1906–1907). *A History of the Inquisition of Spain* (4 volumes). New York and London.
* Whitechapel, Simon (2003). *Flesh Inferno: Atrocities of Torquemada and the Spanish Inquisition*. Creation Books.
Bataafse Republiek

Die **Bataafse Republiek** (1795–1806) was 'n republiek wat die grootste gedeelte van die huidige Nederland beslaan het. Dit is gemodelleer op die Franse Republiek, waarvan dit 'n vasalstaat was.

Die Bataafse Republiek word afgeroep op 19 Januarie 1795, die dag nadat die stadhouer Willem V van Oranje na Engeland gevlug het.

In kontras met gebeure in Frankryk het rewolusionêre veranderings in Nederland relatief vreedsaam verloop. Die land was reeds 'n republiek vir twee eeue en het min adellikes gehad; die guillotine was nie nodig nie. Die ou Republiek het 'n baie argaïese en oneffektiewe politieke samestelling gehad: besluitneming het baie stadig gevorder, en baie keer glad nie gebeur nie. Die Provinsies het soveel mag gehad dat hulle sinvolle uitvinding blokkeer het. Die Bataafse Republiek het die oorgang na 'n meer gesentraliseerde en funksionele regering gemerk. Baie van sy uitvindings het behoue gebly in latere tye.

Die nuwe Republiek het sy naam geneem van die Batavii, 'n stam wat in Nederland gewoon het in Romeinse tye, en wat as die voorgangers van die Nederlandse nasie beskou was.

Weer in kontras met Frankryk het die nuwe Republiek nie 'n terreur-regime of verval tot diktatorskap beleef nie: veranderings is aangebring ná Napoleon Bonaparte se bewindkoming. In 1805 het Napoleon 'n uitgeslape politikus Rutger Jan Schimmelpenninck aangestel as *raadspensionaris* om die uitvoerende regeringstak te versterk. Daarna, in 1806, het Napoleon vir Schimmelpenninck geforseer om te bedank, die land hernoem na die Koninkryk van Holland, en sy broer Louis Bonaparte as die nuwe koning van Holland ingestel.

Die enigste teken van politieke onstabiliteit was enkele staatsgrepe: die eerste het in 1798 gebeur, toe rewolusionêre kommandeurs gegrief was deur die stadige pas van demokratiese hervorming (die Nasionale Vergadering, wat in 1796 saamgeroep is, was verdeel deur onderlinge partystruwelings). Die tweede het in 1801 gebeur, toe 'n Franse kommandeur, wie deur Napoleon ondersteun was, 'n konserwatiewe staatsgreep uitgevoer het wat die veranderings wat deur die 1798 staatsgreep ingevoer is, terugverander het.

## Sien ook 
* Batavia
Bourgeoisie

[duimnael|regs|*Bourgeois* aan die einde van die [13de eeu. Kopie van 'n Miniatuur in Manuskrip no. 6820, in die Nasionale Biblioteek van Parys.]]

Die **bourgeoisie** is een van die ryk klasse waarin 'n kapitalistiese samelewing verdeel word, volgens sekere westerse ekonomiese denkwyses, veral in Marxisme. Die term is 'n Franse woord afgelei van die Italiaanse *borghesia* (van *borgo*, dorp, wat op sy beurt van die Griekse *pyrgos* kom). 'n *Borghese* is dus iemand wat 'n huis in die sentrum van 'n dorp het.

'n Bourgeois-klas het in die Middeleeuse Italië verskyn, waar inwoners van dorpe ryker begin raak het as die mense in die omliggende platteland. Dit het hulle relatief meer mag en invloed in die samelewing gegee, wat hulle nader gebring het aan die regerende klas en godsdiensstand, en verder van die landelike klasse. Die tipiese middeleeuse bourgeoisie was die meuleienaar, wat só vinnig soveel invloed oor die plaaslike ekonomie verkry het dat hy selfs sy prins kon veto.

In die daaropvolgende eeue was die term beter toegepas om die eerste bankiers en mense in ontwikkelende aktiwiteite soos handel en finansiering mee te definieer.

Volgens die Marxistiese definisie word iedereen by die bourgeoisie gereken wat nie sy werkkrag hoef te verkoop om sy lewensonderhoud te verdien nie. Die spesifieke Franse term *bourgeoisie* kom uit die tyd van die Franse Rewolusie (vanaf 1789) en word as sinoniem vir "besittersklas" gebruik. Danksy die Marxistiese literatuur word "bourgeoisie" in die 19de eeu 'n politieke skeldwoord wat gelykstaan aan "uitbuitende besittersklas".

## Bronnelys 
* Bourgeoisie. (2008). Encyclopædia Britannica. Deluxe Edition. Chicago: Encyclopædia Britannica.
Saint-Hyacinthe

duimnael|links|250px|'n Uitsig oor die Yamaskarivier

**Saint-Hyacinthe** (Frans: *Ville de Saint-Hyacinthe*) is 'n stad in die Montérégie-gebied van die Kanadese provinsie Quebec. Die stad lê aan die Yamaskarivier, naby Montreal. Daar is sowat 53&nbsp;236 inwoners (2011).

Die stad is gestig in 1849 en het in 1857 stadstatus verkry. Saint-Hyacinthe het in 2002 met ander dorpe saamgesmelt. Die katedraal van Saint-Hyacinthe staan bekend vir sy orrels. Saint-Hyacinthe is die sentrum van die belangrikste landbougebied van Quebec. Nywerhede sluit voedsel, hout, tekstiel, meubels, biotegnologie en plastiek in.

Met die ''Faculté de médecine vétérinaire de l'Université de Montréal'' (Departement Veeartsenykunde van die Universiteit van Montreal) beskik die stad ook oor 'n tersiêre instelling.
Chicoutimi

**Chicoutimi** is 'n stad en hawe in Quebec, Oos-Kanada, by die samevloeiing van die Saguenay- en Chicoutimiriviere. Chicoutimi het ongeveer 67&nbsp;000 inwoners en vorm saam met Jonquière 'n metropolitaanse gebied met 155&nbsp;000 inwoners (2001). Nywerhede sluit timmerhout, papier en waterkrag in.

Chicoutimi was reeds in die 17de eeu 'n besige handelspos, en in 1676 het die Jesoeïete hier 'n sendingstasie gestig. Later het die Skotse immigrant Peter McLeod hier 'n saagmeul opgerig. Chicoutimi se ou papiermeul was die eerste van sy soort in Kanada; tussen 1896 en 1930 is die hout van die omgewing hier verwerk.

Die *Carnaval Souvenir* is die grootste feestelikheid van die jaar en vind in Februarie plaas. Danspartye, kostuum- en pelsjagterfeeste en feesmaaltye met esdoringstroop is deel van die karnaval.

Op 1 Januarie 2002 is Chicoutimi met Jonquière en ander stede saamgesmelt tot die nuwe stad Saguenay.
Limpopo (dubbelsinnig)

**Limpopo** kan na een van die volgende verwys:

*Limpopo (provinsie) - 'n provinsie in die noorde van Suid-Afrika.
*Limpoporivier - 'n rivier op die noordegrens van Suid-Afrika.
*Limpopo Blou Bulle – 'n Suid-Afrikaanse rugbyspan wat deel is van die Blou Bulle-rugbyunie.
*Limpopo Nasionale Park – 'n wildreservaat in Mosambiek.
Gaspé

**Gaspé** is 'n dorp op die skiereiland Gaspésie, Quebec, Oos-Kanada, met 15&nbsp;163 inwoners (2011), waar Jacques Cartier op 24 Julie 1534 voet aan wal gesit het. 'n Monument en 'n granietkruis is as gedenktekens hier opgerig. Die *Cathédrale de Gaspé* is die enigste katedraal in Kanada wat van hout gemaak is en spog met 'n bont glasvenster en fresko ter herdenking van die vierhonderdste verjaardag van Jacques Cartier se landing. Die Musée de la Gaspésie behandel die geskiedenis van die gebied en sy mense wie se voorvaders Indiaans, Baskies, Bretons, Acadies, Iers, Skots en Lojaliste was.

Die belangrikste nywerhede in Gaspé is vissery, visverwerking, bosbou en toerisme.

In die taal van die Mic-Mac-Indiane beteken *gaspeg* "die einde van die wêreld".
Thetford Mines

**Thetford Mines** is 'n nedersetting in die Chaudière-Appalaches-gebied van Quebec, Oos-Kanada, met sowat 16&nbsp;600 (agglomerasie: 25&nbsp;700) inwoners (2006). Dit is vernoem na die stad Thetford in die Engelse graafskap Norfolk.

Thetford Mines lê in die Appalagge-bergreeks en aan die Bécancourrivier, sowat 106 kilometer suid van Quebecstad en staan bekend vir sy asbesmynbou. 'n Mineralogiese museum behandel die geskiedenis van die asbesmynbou.

Thetford Mines het in 2001 met die buurdorpe Black Lake, Robertsonville, Pontbriand en Thetford-Sud saamgesmelt.

## Eksterne skakels 
* Die amptelike webwerf van Thetford Mines
Sensus

'n **Sensus** is die proses van inligting insamel aangaande elke lid van 'n bevolking (nie noodwendig 'n menslike bevolking nie).  Dit staan teenoor monsterneming (steekproefneming), waarin inligting oor slegs 'n deel van 'n bevolking ingesamel word.  Om hierdie rede is dit 'n metode wat gebruik word om statistiese data te versamel, en is baie belangrik in demokrasie (stemming).

## Antieke sensusse 
In Antieke Rome is sensusse gebruik om belasting mee te bepaal.  Die woord *sensus* kom van die Romeinse sensor, wat in beheer was van die telling van die Romeine bevolking en die bepaling van belastingkoerse.  In die Bybel beskryf die boek Numeri sensusse wat deur God vereis is toe Moses die uitverkore volk uit Egipte gelei het.  Koning Dawid van Israel het 'n volkstelling beveel soos in 1 Kronieke 21 beskryf, wat sterk deur God en sy onderdane afgekeur was.  Die rede hiervoor is nie heeltemal duidelik nie, maar konserwatiewe en evangeliese Bybelgeleerdes glo dat God nie die Verenigde Koninkryk onder Konings Dawid en Salomo op sy eie mag tydens oorlog wou laat vertrou nie.  'n Ander rede wat gegee word is dat, soos in die Romeinse en Egiptiese sensusse, die sensus gebruik sou word om belasting te bepaal.  'n Romeinse sensus word ook in Lukas van die Nuwe Testament genoem.

## Moderne sensusse 
Elke land het sy eie buro van statistiek wat sensusse afneem.  In Suid-Afrika word dit elke vyf jaar deur Statistiek Suid-Afrika afgelê en verwerk.

## Sien ook 
* *Census* op die Engelse Wikipedia vir volledige beskrywings van ander lande se sensusse.
* Opgaafgrolle

## Eksterne skakel 
* Statistiek Suid-Afrika
Statistiek Suid-Afrika

**Statistieke Suid-Afrika** (*Statistics South Africa* in Engels) is die nasionale statistiekraad van Suid-Afrika.  Dit is daargestel ná die Wet op Statistieke no. 6 van 1999 deur die Parlement van Suid-Afrika bekragtig is. Statistieke Suid-Afrika is geskep met die doel om tydige, akkurate en toeganklike amptelike statistiek te verskaf ten einde ekonomiese groei, ontwikkeling en demokrasie te bevorder. Hiervoor verskaf Statistieke Suid-Afrika amptelike demografiese, ekonomiese, huishoudelike en maatskaplike sensusse en opnames oor byvoorbeeld inkomste, geletterdheid, toegang tot gesondheidsorg en munisipale en ander diensverskaffing. Tot op hede het Statistieke Suid-Afrika drie sensusse verskaf, in 1996, 2001 en 2011.

## Eksterne skakels 
* Statistieke Suid-Afrika
Hull, Quebec

**Hull** (Frans: [ʏll], Engels: [halː]) was 'n Kanadese stad in die metropolitaanse gebied van Ottawa (*Région de la Capitale Nationale*), aan Quebec se oewer van die *Rivière des Outaouais* (Ottawarivier).

Hull is rondom 1800 deur die Amerikaner Wright gestig en het later een van die vernaamste verskaffers van hout vir die skeepsbou in die Britse Ryk geword. In 2001 is Hull ingelyf by Gatineau ingelyf.

Die vernaamste nywerhede is - naas die papiervervaardiging - saagmeulens. Een van die belangrikste besienswaardighede is die Musée canadien des civilisations. Die *Écomusée* (museum) behandel ekologiese vraagstukke. Die Université du Québec en Outaouais is die belangrikste tersiêre instelling. Volgens die sensus van 2001 het Hull 63&nbsp;000 inwoners.
Kirstenbosch- Nasionale Botaniese Tuin

duimnael|250px|'n Toneel in die Kirstenbosch botaniese tuin

**Kirstenbosch** is aan die voet van Tafelberg in Kaapstad geleë, en is een van agt Nasionale Botaniese Tuine wat oor vyf van Suid-Afrika se ses verskillende biome versprei is. Die tuin is 560&nbsp;ha groot en die grond is in 1902 deur Cecil John Rhodes aan die volk geskenk.

Toe Kirstenbosch, die bekendste van die Tuine, in 1913 deur die toedoen van lady Florence Phillips gestig is om die land se unieke flora te bewaar, was dit die eerste botaniese tuin ter wêreld met hierdie etos.  Wat hierdie Tuine verder wêreldwyd bekendmaak is dat slegs inheemse plante verplant word.

Vanaf 1 September 2004 staan die *Nasionale Botaniese Instituut* bekend as die *Suid-Afrikaanse Nasionale Biodiversiteitsinstituut* (SANBI).

Bird se bad is ook hier te siene.

## Beeldgalery 

Lêer:Kirstenbosch - View from the Botanical Gardens.jpg|Uitsig oor Tafelberg vanuit die Kirstenbosch Botaniese Tuine
File:The Botanical Society Conservatory.jpg|Die Botaniese Vereniging se konservatorium
File:Strelitzia juncea, Kirstenbosch National Botanical Garden.jpg|*Strelitzia juncea*
File:Boomslang Kirstenbosch 1.jpg|Boomslang, Tree canopy walkway, Arboretum
File:Kirstenbosh 1.JPG|Tafelberg sigbaar in die agtergrond met die kombers van wolke oor.
File:Kirstenbosh 2.JPG|Rasperkant van Tafelberg sigbaar in die agtergrond
File:Kirstenbosch, Botanischer Garten Kapstadt (2017).jpg|Kirstenbosch se uitkyk na die weste
File:Kirstenbosch National Botanical Garden by ArmAg (21).jpg
File:Cape Skink Flowers.jpg

Image:2006 02 Kirstenbosch 01.JPG
Image:2006 02 Kirstenbosch 03.JPG
Image:2006 02 Kirstenbosch 12.JPG
File:Wikimania by Rehman - 2018-07-19 - C006 - Botanical Garden.jpg|Tarentaal 
Image:Castle Rock from Kirstenbosch.jpg|Castle Rock vanaf Kirstenbosch
File:Henry_Harold_Welch_Pearson_-_resting.jpg|Henry Pearson se laaste rusplek
Lêer:Arthur Fata - Wild Seed Pod.JPG|*Wilde saadpeul* geskep deur Arthur Fata van Zimbabwe. Hierdie beeld staan by die ingang na die Kirstenbosch Botaniese Tuine

## Eksterne skakels 
* Lantern. Tydskrif vir Kennis en Kultuur. Jaargang 13, nr. 1, September 1963
Victoria & Alfred Waterfront

duimnael|Kaapstad se Waterfront soos gesien vanuit Tafelbaai.
duimnael|links|Die Groot Wiel in die Waterfront, amptelik bekend as die Cape Wheel.
duimnael|Die Waterfront is 'n gewilde bestemming vir inkopies, uiteet, vermaak en ontspanning.
duimnael|links|Die kloktoring by die Victoria & Alfred Waterfront is in 1882 opgerig.
duimnael|Die *Jolly Roger* is een van die plesierbote wat vaarte vanaf die Waterfront aanbied.

Die **Victoria & Alfred Waterfront** is geleë tussen Robbeneiland en Tafelberg in die hart van Kaapstad se werkende hawe, en is een van die gewildste bestemmings in Suid-Afrika.  Met die manjifieke see- en berguitsigte aan beide kante, uitstekende winkels en vermaaklikheid asook wêreldklas-hotelle vorm dit ook 'n bedrywige handelsgebied met unieke kantoorruimte en luukse woonstelle in die residensiële marina.

## Sien ook 
* Zeitz Museum van Kontemporêre Kuns Afrika
* Chavonnes-battery
* Fort Wynyard
* Amsterdam-battery

## Verwysings 
## Bronnelys 
* Van Hoven, Lynette: Waterkant-wonderland. In: Suid-Afrikaanse Panorama. Jaargang 37, nr. 3, Mei/Junie 1992. ISSN 0491-4783

## Eksterne skakels 
* Amptelike webwerf
*
Robbeneiland

__NOTOC__
duimnael|links|Dorpie op die eiland

duimnael|links|Robbeneiland se gevangenisgeboue, met Tafelberg op die agtergrond.
duimnael|links|Kaart van Robbeneiland.
**Robbeneiland**, voorheen **Eyland Cornelia**, is 'n eiland in Tafelbaai, 12 kilometer vanaf die kus van Kaapstad, Suid-Afrika. Die eiland het 'n tipiese Karooklimaat ten spyte daarvan dat dit so naby aan Kaapstad, wat 'n Mediterreense klimaat het, geleë is. Die koue Benguelastroom is daarvoor verantwoordelik.

Dit is duisende jare gelede die eerste keer bewoon toe die waterkanaal wat dit tans van die land skei, bo seevlak was. Van die einde van die 17de eeu af is Robbeneiland gebruik om sekere individue af te sonder, grootliks as 'n tronk, en onder sy eerste permanente inwoners was politieke leiers van verskeie Nederlandse kolonies, nie net van Suid-Afrika nie, maar ook uit Indonesië. Van 1836 tot 1931 is dit as 'n melaatsekolonie gebruik en in die 20ste eeu het dit bekend geword as 'n tronk vir politieke gevangenes, onder wie die bekendste Nelson Mandela, Walter Sisulu, Govan Mbeki, Robert Sobukwe, Kgalema Motlanthe en Jacob Zuma was.

Die hele eiland word deur die staat besit, met die uitsondering van die kerk.

Vandag is die eiland 'n gewilde toeristebestemming en is in 1999 deur Unesco tot wêrelderfenisgebied verklaar. Dit kan per veerboot van die Victoria & Alfred Waterfront af bereik word, en is die hele jaar lank oop, afhangende van die weer.

## Kulturele Erfenis 
Robbeneiland is in 1997 deur die Minister van Kuns, Kultuur, Wetenskap en Tegnologie verklaar as 'n nasionale monument en word vandag beskerm as 'n nasionale erfenisterrein in gevolge van die Wet op Nasionale Erfenishulpbronne (25/1999).

duimnael|Robbeneiland, soos oor die rug van Seinheuwel in Kaapstad gesien.

## Sien ook 
* Robbeneiland-vuurtoring
* Lys van dorpe in Suid-Afrika
* Lys van eilande van Suid-Afrika
* Wêrelderfenisgebiede in Suid-Afrika

## Verwysings 
## Eksterne skakels 
* Green, Lawrence G.: A decent fellow doesn't work. Kaapstad: Howard Timmins, 1982. 

* Robben Island Museum
* Duitse webwerf met 'n video oor Robbeneiland
*   Amptelike Unesco-bladsy
Comodoro Rivadavia

**Comodoro Rivadavia** is 'n stad en seehawe met sowat 136&nbsp;000 inwoners (2001) in die provinsie Chubut (Patagonië), Argentinië, aan die golf van San Jorge en sowat 880&nbsp;km suidwes van Bahía Blanca. Die stad het 'n universiteit; die belangrikste bron van inkomste is ru-olie - naby die stad is die grootste olievelde van Argentinië wat in 1907 ontdek is. Ander belangrike bronne van inkomste is die tekstielnywerheid en vissery.

duimnael|250px|links|'n Nagtelike uitsig oor die hoofstraat van Comodoro RivadaviaIn April 1903 het 103 Bittereinders onder die leiding van Conrad Visser en Martin Venter hier aangekom - Afrikaners wat na die Tweede Vryheidsoorlog 'n nuwe tuiste in Suid-Amerika gesoek het. Die aantal Suid-Afrikaanse immigrante in die provinsie Chubut styg in die jare tot 1906 nog aansienlik en beloop in die omgewing van 600 mense. Die meeste van hulle het in die dertigerjare weer na Suid-Afrika verhuis, talle van hul nasate leef egter nog in die omgewing van Comodoro Rivadavia. Die Afrikaanse gemeenskap het wél verargentyns, maar baie tradisies word nog steeds bewaar. Die nasate van die pioniers beskik oor hul eie kerk en praat nog steeds Afrikaans.

Op 13 November 1987 is die Afrikaanse pioniers van Comodoro Rivadavia met 'n monument vereer. Die oprigting van die gedenkteken is aanvanklik deur die plaaslike Christelike Vrouevereniging aangemoedig, en onder meer danksy 'n skenking van die Federasie van Afrikaanse Kultuurvereniginge het die monument, wat in die middel van Comodoro Rivadavia se boulevard Alsina staan, uiteindelik 'n realiteit geword.

Die gedenkteken is as 'n geboë muur ontwerp en staan op 'n platform met 'n kompasroos, wat die meridiane uitbeeld. Op die muur word die geskiedenis van die pioniers met simbole aangedui. 'n Voortrekkervrou met haar kind versinnebeeld die herkoms van die Afrikaanse setlaars, terwyl hulle pioniersgees deur 'n ossewa en hulle emigrasie na Argentinië met 'n stoomgedrewe seilskip gesimboliseer word.

## Bronne 
* Strydom, dr. Christiaan Johannes Scheepers. 1976. "Afrikaners in die vreemde" in *Die Afrikaner en sy kultuur*, deel 5. Kaapstad: Tafelberg-Uitgewers.

## Sien ook 
* Afrikaners in Argentinië
* NG gemeente Chubut

## Eksterne skakels 
* Suid-Afrikaners in Patagonia
DVD-Forum

Die **DVD-Forum** is 'n koördinerende liggaam met sowat 230 lede uit die elektroniese en vermaaklikheidsbedryf wat DVD-formate ontwikkel en bepaal en sy hoofkwartier in Tokio, Japan het. Vervaardigers van harde- en sagteware lê byvoorbeeld vas watter formate die amptelike DVD-kenteken mag dra. Van die goedgekeurde formate is DVD-Video, DVD-R, DVD-RW, DVD-RAM, DVD-Oudio en HD-DVD.

## Eksterne skakel 
* *Amptelike webtuiste*
Die aartappeleters

***Die aartappeleters*** (*De aardappeleters* in Nederlands) is ’n skildery deur die Nederlandse skilder Vincent van Gogh. Hy het dit in April 1885 geskilder tydens sy verblyf in Nuenen, Nederland. Dit is ’n olieverfskildery op doek.

Hy het van Maart tot begin April 1885 bestee aan voorbereiding vir die werk, en dit van 13 April tot begin Mei voltooi.

Van Gogh het oor die werk gesê hy wou die idee oordra dat hierdie mense, wat hul aartappels by lamplig eet, die land bewerk het met dieselfde hande wat hulle nou in die skottel steek, en dit spreek dus van handearbeid en dat hulle hul kos eerlik verdien het. Daarom het hy modelle gekies wat grof en lelik gelyk het, met die gedagte dat hulle natuurlik en onbederf in sy voltooide werk sou lyk.

Die skildery is tans in die Van Gogh-museum in Amsterdam.

## Verwysings 
## Eksterne skakels 
* *Die aartappeleters* deur Vincent van Gogh
Oukersaand

[duimnael|*The Christmas Eve* (1904–1905), waterkleur verfwerk deur die [Swede|Sweedse skilder *Carl Larsson* (1853–1919)]]
[duimnael|Wyse manne uit die ooste bring geskenke op [Driekoningedag]]

**Oukersaand** of **Oukersdag**, 24 Desember, die dag voor Kersdag, word in 'n meerdere of mindere mate in meeste Christelike samelewings as 'n vakansiedag behandel. Oukersaand is steeds die mees tradisionele dag om die kersboom mooi te maak, maar omdat die Amerikaanse vakansieseisoen terugverleng is tot by Danksegging (*Thanksgiving*), is baie Amerikaanse bome al weke lank reeds opgestel.

Baie Christene vier tradisioneel 'n middernagmis om middernag op Oukersaand, wat in kerke dwarsdeur die wêreld gehou word en die begin van Kersdag aanteken. Baie ander Christene gebruik nie die term "mis" nie, en kerke soos die Anglikaanse Kerk hou 'n Kersligdiens, tipies as 'n sangdiens, vroeër die aand. Hierdie sluit ook baie keer 'n kersspel in, met lammetjies en lewende herders. Groot maaltye is ook algemeen, alhoewel nie gedurende die diens nie, gereeld met kalkoen of ham as die hoofitem. Die Kersgans van die 19de eeu is besig om 'n blote herinnering te word.

Oukersaand word ook gesien as die nag waar Kersvader (of sy internasionale variante) sy rondtes doen en geskenke aan soet kinders uitdeel. In Italië word geskenke op die oggend van Oukersdag oopgemaak, terwyl in die Verenigde Koninkryk, Swede, Denemarke, Noorweë, Finland, Portugal, Pole, Liechtenstein en Suid-Afrika word geskenke daardie aand of die oggend van Kersdag oopgemaak. In Noord-Amerika is ook hierdie mengsel, maar dit is meer algemeen om dit op die oggend van Kersdag oop te maak. In families waarin 'n egskeiding plaasgevind het, mag kinders die een dag by die een helfte van die familie, en die volgende dag by die ander spandeer. In families waar opeenvolgende huwelike plaasgevind het, mag Kersreise vir dae aanhou. In Spanje word geskenke op die meer tradisionele herdenking oopgemaak: die oggend van 6 Januarie, Driekoningedag.

## Sien ook 
* Oujaarsaand, presies een week ná Oukersaand.
* Welwillendheidsdag, openbare vakansiedag in Suid-Afrika en ander lande.

## Eksterne skakels
Lys van nedersettings in Argentinië

Hierdie is 'n **lys van nedersettings in Argentinië**.

* Bariloche
* Buenos Aires
* Comodoro Rivadavia
* La Plata
* Mar del Plata
* Rosario
* Salta
Lys van nedersettings in Kanada

Hierdie is 'n **lys van nedersettings in Kanada**.

## Alberta 
* Edmonton

## Brits-Columbië 
* Abbotsford
* Kelowna
* Victoria, Brits-Columbië
* Whistler, Brits-Columbië
* Vancouver

## Nieu-Brunswyk 
* Florenceville-Bristol
* Fredericton, Nieu-Brunswyk
* Moncton
* Saint John, Nieu-Brunswyk

## Nova Scotia 
* Halifax, Nova Scotia
* Peggys Cove
* Sydney, Nova Scotia

## Ontario 
* Aberfoyle
* Ajax, Ontario
* Cobourg
* Cornwall, Ontario
* Hamilton, Ontario
* Kingston, Ontario
* Kitchener, Ontario
* Mississauga
* Oshawa
* Ottawa
* Sault Ste. Marie, Ontario
* Stratford, Ontario
* Toronto

## Quebec 
* Alma
* Amqui
* Baie-Comeau
* Beaconsfield, Quebec
* Charlesbourg
* Chicoutimi
* Gaspé
* Gatineau
* Hull, Quebec
* Jonquière
* Laval, Quebec
* Lévis
* Longueuil
* Montebello
* Morin-Heights
* Montreal
* Montreal-Wes
* Montreal
* Oka
* Quebecstad
* Rimouski
* Rouyn-Noranda
* Saguenay
* Saint-Hyacinthe
* Sainte-Anne-de-Beaupré
* Sayabec
* Sherbrooke
* Sorel
* Tadoussac
* Thetford Mines
* Trois-Rivières
* Val-Brillant
* Valcourt, Quebec
Kodek

**Kodek** ('n samesmelting van die woorde **ko**deerder en **dek**odeerder) is die vakterm vir hardeware (byvoorbeeld 'n rekenaarkaart) of sagteware wat beeld- en klankdata kan transformeer sodat dit maklik bewerk of gestoor kan word. 'n Kodek kan ook gebruik word om die oorspronklike uit die gestoorde data te herwin. Die oudio-kodek MP3 is deesdae die gewildste kodek vir gekomprimeerde musiek.
Ermelo

**Ermelo** kan verwys na:

* Ermelo, Mpumalanga, 'n dorp in Suid-Afrika.
* Ermelo, Nederland, 'n dorp in Nederland.
*Ermelo, Arcos de Valdevez, 'n plek in Portugal.
*Ermelo, Mondim de Basto, nog 'n plek in Portugal.
Verdun (Quebec)

**Verdun** is 'n voorstad van Montreal, Quebec (Kanada) op die Île de Montréal (Montrealeiland), met 66&nbsp;158 inwoners (2011). Die stad is gestig in 1671 en bekend vir sy talle parke en tuinbougebiede. Die **Montréal Highland Games** vind hier elke somer plaas.
Ermelo, Nederland

**Ermelo**, Nedersaksies: *Armelo*, is 'n munisipaliteit en dorp in die Nederlandse provinsie Gelderland. Die munisipale gebied het sowat 26&nbsp;000 inwoners (2012) en 'n oppervlakte van 87&nbsp;km².

## Geskiedenis 
Ermelo bestaan al vanaf 855. Vir 'n lang tyd bestaan dit net uit plase, enkele geboue 'n windmeul en 'n kerk. Die dorp was relatief stil tot in die 19e eeu - in 1830 word daar 'n pad en 'n treinstasie gebou. In 1973 word Ermelo 'n selfstandige munisipaliteit nadat dit voorheen deel was van die munisipaliteit Nunspeet.

## Sommige voorstede 
Plekke in die munisipale gebied van Ermelo:
De Beek, Drie, Horst, Houtdorp, Leuvenum, Speuld, Staverden, Telgt en Tonsel.

## Eksterne skakels 
*  Amptelike webwerf van die munisipaliteit
Ermelo, Mpumalanga

**Ermelo** is 'n dorp in die provinsie Mpumalanga, Suid-Afrika.

## Geskiedenis 
In 1871 is 'n gemeente van die NG Kerk op die oostelike hoëveld gestig. Die gemeente het 3&nbsp;001&nbsp;morg van die plaas Nooitgedacht aangekoop en die dorp Ermelo is daarop uitgelê. Op 12 Februarie 1880 is Ermelo tot landdrosdistrik verklaar. Die dorp is deur ds. Frans Lion Cachet genoem na sy tuisdorp in Nederland. Die eerste erwe is in Augustus 1889 uitgelê en verkoop en in Januarie 1884 is die eerste handelslisensies uitgereik. Die poskantoor is in 1880 geopen en 'n jaar later is die telegraaflyn in werking gestel, wat Ermelo met die buitewêreld verbind het. Ermelo het tot in 1895 aan die gemeente behoort waarna dit deur die regering oorgeneem is. In die Tweede Vryheidsoorlog (1899–1902) is die jong dorpie wat toe uit sowat honderd huisgesinne bestaan het, met die uitsondering van die kerk en een woonhuis, volkome deur 'n brand in puin gelê. Hierdie woning is geleë te De Jagerstraat 72 en 'n gedenkplaat is in die eeufeesvieringe op die huis se stoep aangebring. Ná die oorlog het Ermelo stadig weer uit die as opgestaan, vandaar die feniks op die dorpswapen.

## Distrik 
[duimnael|links|Agt [Suid-Afrikaanse Klas 19E|SAR Klas 19E-lokomotiewe wat steenkool vervoer staan by Ermelo, September 2010.]]
Landbou is die belangrikste ekonomiese bedrywigheid in die distrik Ermelo wat tans 7&nbsp;750&nbsp;km² beslaan, 'n gebied wat as een van die rykste landboudistrikte in die land bekend staan. Ermelo het geleidelik tot een van Suid-Afrika se belangrikste wolproduserende distrikte gegroei. Die grasveld-merino wat goed op die hoëveld aangepas het, is in die gebied tot die bekende wolskaap ontwikkel. Vanweë sy hoë en gereelde reënval is Ermelo ook 'n bekende akkerboudistrik. Mielies is egter steeds die belangrikste gewas wat verbou word, veral omdat dit so goed inpas by die veeboerdery. Sonneblomsaad, koring en aartappels word ook op groot skaal aangeplant. Met die klem wat op landbou geplaas word, is die meeste maatskappye op die dorp regstreeks of onregstreeks verbonde aan dié sektor. Die eerste veilings van lewende hawe is aanvanklik op die dorp se kerkplein gehou, maar later het die munisipaliteit spesiale hokke en geriewe daarvoor opgerig.

## Infrastruktuur 
Ermelo is baie goed met die omgewing en res van Suid-Afrika verbind. Die N2 nasionale pad begin hier terwyl die N11 en N17 nasionale paaie die dorp kruis. Die dorp is ook bekend vir sy steenkoolmyne en Camdenkragstasie. Die Ermelo-Richardsbaai steenkooltrajek begin hier.

## Paul Krugerbrug 
Die Paul Krugerbrug is 30&nbsp;km suidoos van Ermelo op die pad na Amersfoort.

## Sien ook 
* Gereformeerde kerk Ermelo
* Lys van dorpe in Suid-Afrika

## Verwysings
Wellington, Nieu-Seeland

: *Hierdie artikel handel oor die hoofstad van Nieu-Seeland. Vir plekke elders met dieselfde naam, sien die dubbelsinnigheidsblad by Wellington.*

**Wellington** (Engels: [ˈwɛlɪŋtən]; Māori: **Te Whanganui-a-Tara**, [tɛ ˈɸaŋanʉi a ˈtaɾa],  of *Pōneke*, [ˈpɔːnɛkɛ], ) is die hoofstad van Nieu-Seeland en is die tweede grootste stedelike gebied in die eilandstaat asook die mees bevolkte nasionale hoofstad in Oseanië en die suidelikste ter wêreld. Die stad is geleë in die Wellington-streek aan die suidelike punt van die Noordeiland, naby die geografiese middelpunt van die land.

duimnael|links|'n Panoramiese aansig van Wellington
Soos baie ander stede strek die gebied wat die stad in beslag neem verder as die grense van die plaaslike munisipaliteit. Groter Wellington of die Wellington-streek word gebruik om na die hele stedelike gebied te verwys, asook die landelike dele van die stad, die Kapiti-kus en verby die Rimutaka Range tot by Wairarapa.

## Naam 
duimnael|links|Lambton Harbour, Port Nicholson, ca. 1840
Die stad Wellington is vernoem na Arthur Wellesley, die eerste Hertog van Wellington en die oorwinnaar in die Slag by Waterloo. Die hertog se titel is afkomstig van die dorp Wellington in die Engelse graafskap Somerset.

In die taal van die Maori's, die inheemse volk van Nieu-Seeland, het die stad drie name: *Te Whanganui-a-Tara* verwys na die hawe van Wellington en beteken "die groot hawe van Tara"; *Pōneke* is 'n transliterasie van "Port Nick" (kort vir "Port Nicholson") en *Te Upoko-o-te-Ika-a-Māui* (soms verkort na *Te Upoko-o-te-Ika*), wat beteken "die kop van die vis van Māui"). Die laaste naam is meer tradisioneel en verwys na die legende waarin die Noordeiland uitgevis is deur die halfgod Māui Tikitiki-a-Taranga.

## Sport 
[duimnael|links|Die [Westpacstadion]]
Wellington beskik met Basin Reserve oor 'n belangrike toetskrieketstadion. Beide die Nieu-Seelandse nasionale krieketspan en die Nieu-Seelandse nasionale vrouekrieketspan speel van hulle tuiswedstryde in die stad. Basin Reserve het onder andere wedstryde tydens die vrouekrieketwêreldbekertoernooie in 1982 en 2022, asook die Krieketwêreldbeker 1992 gehuisves, terwyl die Westpacstadion tydens die Krieketwêreldbeker 2015 gebruik is.

In rugby word Wellington tydens Superrugby deur die Hurricanes verteenwoordig wat sy tuiswedstryde op die Westpacstadion speel. Dié stadion is ook tydens die Rugbywêreldbeker 2011 gebruik, terwyl tydens die Rugbywêreldbeker 1987 wedstryde op Athletic Park aangebied is. In Wellington speel beide die All Blacks en Black Ferns van hulle tuiswedstryde op die Westpacstadion.

Wellington was ook een van die Nieu-Seelandse gasheerstede tydens die Vrouesokkerwêreldbeker 2023.

## Verwysings 
## Eksterne skakels 
*   Amptelike webwerf van Wellington se stadsraad

; Ensiklopediese inligting
----
*  
*   
*   

; Toerisme
----
*  
*  Amptelike toerismewebwerf
Bedryfsielkunde

**Bedryfsielkunde** is 'n vakgebied wat toegespits is op hoe persone in die konteks van 'n organisasie funksioneer. 'n Bedryfsielkundige moet antwoorde vind op vrae soos: Waarom voel iemand aangetrokke tot 'n sekere loopbaan? Hoe keur bedrywe geskikte kandidate? Watter psigologiese toetse word gebruik? Wat motiveer mense in hul werk? Wat bepaal iemand se tevredenheid of ontevredenheid in 'n werkskonteks? 

Hierdie rigting bied deur middel van modelle en navorsing die prosesse aan wat binne 'n organisasie afspeel en hoe om hierdie prosesse uiteindelik te verbeter.
Sosiale sielkunde

**Sosiale sielkunde** is die studie van die mens in werklike, geïmpliseerde of verbeelde interaksie met ander mense. Onder hierdie rigting word terreine soos groepsdinamika, houdings, sosiale kognisie en emosies in groepsverband bestudeer. 

Persone wat belangrike bydraes gelewer het tot die sosiale sielkunde is Fritz Heider, Robert Zajonc en Erving Goffman.
R.D. Laing

**Ronald David Laing** (7 Oktober 1927 - 23 Augustus 1989) was 'n omstrede Skotse psigiater wat baanbrekerswerk verrig het om die geestessiekte skisofrenie te ontleed. Sy betoog "The Divided Self" wat in 1960 verskyn het, het vir baie gewildheid gesorg onder skisofrene maar vir afkeur onder psigiaters. Deur gebruik te maak van die eksistensieel-fenomenologiese benadering het hy gehelp om die wêreld van die skisofreen aan ander bekend te maak. Laing het die manier waarop psigiatrie destyds bedryf is veroordeel en geargumenteer dat dit gehelp het om die siekte in stand te hou, en het sodoende 'n belangrike bydrae gelewer aan die antipsigiatriese beweging van die vyftigerjare wat onder andere geloods is deur persone soos Thomas Szasz en Michel Foucault.

Laing se sublieme insig in die skisofrenie het hy na eie mening te danke aan sy eie liefdelose en eensame kinderjare wat hom sy hele lewe gekwel het. In 1989 is Laing dood aan 'n hartaanval wat moontlik veroorsaak is deur sy jarelange depressie, dwelmmisbruik en alkoholisme.  Hy het tennis gespeel toe dit gebeur het.

## Verwysings
Ontwikkelingsielkunde

**Ontwikkelingsielkunde** is die studie van die psigologiese ontwikkeling van die mens deur sy lewensloop. Hierdie rigting fokus hoofsaaklik op die kognitiewe, sosiale en morele ontwikkeling van kinders, pubers, volwassenes en bejaardes. Bekende sielkundiges wat geskryf het oor menslike ontwikkeling is Jean Piaget, Erik Erikson, Sigmund Freud en Carl Gustav Jung.
Jonquière

[duimnael|links|250px|'n Aluminiumbrug oorspan die [Saguenayrivier]]
**Jonquière** (Franse uitspraak: [ʒɔ̃.kjɛʁ]), Engelse uitspraak: [ʒɑnˈkjɛɹ]) was 'n stad in die Suide van die provinsie Quebec, Oos-Kanada. Die papiervervaardiging is die basis van die plaaslike ekonomie. In die Verenigde State is Jonquière veral danksy die plaaslike *Wal-Mart*-supermark bekend, wat weëns "finansiële moeilikhede" gesluit is, nadat sy werkers by 'n vakbond aangesluit het.

Die stad met 59&nbsp;716 inwoners (2006) smelt op 1 Januarie 2002 met Chicoutimi en ander stede en munisipaliteite tot die nuwe stad Saguenay saam.

## Geskiedenis 
Jonquière is in 1847 deur Marguerite Belley gestig, wat oorspronklik van La Malbaie gekom het. Die stad is vernoem na die Marquis de La Jonquière, die goewerneur van Nieu-Frankryk in die tydperk tussen 1749 en 1752.

Teen die begin van die 20ste eeu het Jonquière danksy die oprigting van papiermeule vinnig gegroei. In die veertigerjare is die wêreld se grootste aluminiumnywerheid in Arvida, wat toe nog 'n selfstandige stad was, saam met 'n waterkragsentrale opgerig. Arvida en Kénogami is in 1975 by Jonquière ingelyf.

In die winter van 1976 het Jonquière as gasheerstad vir die Spele van Quebec (*Jeux du Québec*) opgetree.
Quebec (dubbelsinnig)

**Québec** kan verwys na enige van die volgende:

* Quebec, die grootste provinsie van Kanada
* Quebecstad, die hoofstad van Quebecprovinsie.
* Een van die letterkodes van die NAVO spelalfabet
Landhoofde en baaie

[duimnael|Die baai by [San Sebastián, Spanje]]

'n **Landhoof** is 'n strook land wat aan drie kante deur water omring is.  'n **Baai** of **golf** is die teenoorgestelde: 'n strook water wat deur land aan drie kante omring is.  Groot landhoofde kan ook as *skiereilande* bekend staan, en lang, nou en hoë landhoofde as **uitsteeksels** of **punte**.  Wanneer landhoofde die seestrome dramaties affekteer word hulle gereeld **kape** genoem.

## 'n Paar bekende landhoofde 
* Afrika
** Kaap Agulhas in Suid-Afrika
** Kaap die Goeie Hoop in Suid-Afrika
* Midde-Ooste
** Haifa in Israel
* Noord-Amerika
** Kaap Canaveral in Florida, VSA
* Suid-Amerika
** Kaap Froward in Chili
** Kaap Hoorn in Chili

## 'n Paar bekende baaie 
* Afrika
** Algoabaai by Gqeberha (voorheen Port Elizabeth), Suid-Afrika
** Valsbaai aan Kaapse Skiereiland, Suid-Afrika
** Houtbaai by Kaapstad, Suid-Afrika
** Maputobaai (voorheen Delagoabaai) in Mosambiek
** Mosselbaai
** Richardsbaai
** Grand-Baie, toeristestrand in Mauritius
* Amerikas
** Golf van Meksiko (die grootse baai in die wêreld)
* Asië
** Golf van Bengale, naby Bengale (Indië/Bangladesj)
** Manilabaai op Luzoneiland in die Filippyne
** Persiese Golf tussen Saudi Arabië, Kuweit, Irak en Iran
** Rooisee

'n Paar golwe wat eintlik seestrate is:
* Golf van Oman
* Golf van Aden

## Eksterne skakels 
* GeoResources  &nbsp; diagramme van landhoof- en baaivorming